input: KOMISIJOS ĮGYVENDINIMO REGLAMENTAS (ES) Nr. 457/2013
  2013 m. gegužės 16 d.
  kuriuo dėl 2013 m. liepos 1 d.-2014 m. birželio 30 d. taikomų jautienos importo kvotų nukrypstama nuo reglamentų (EB) Nr. 412/2008 ir (EB) Nr. 431/2008
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 144 straipsnio 1 dalį kartu su 4 straipsniu,
  kadangi:
  (1)
  2008 m. gegužės 8 d. Komisijos reglamentu (EB) Nr. 412/2008, kuriuo leidžiama pradėti naudoti sušaldytos ir perdirbimui skirtos jautienos importo tarifinę kvotą ir nustatomas jos administravimas (2), leidžiama pradėti kasmet laikotarpiu nuo liepos 1 d. iki kitų metų birželio 30 d., suskirstytu į keturias dalis, naudoti 63 703 tonų užšaldytos jautienos su kaulais, skirtos perdirbti Sąjungoje, metinę importo tarifinę kvotą. Importo šiuo tarifinės kvotos laikotarpiu teisių paraiškas galima pateikti per pirmas septynias mėnesio, einančio prieš kiekvienos to laikotarpio dalies pradžią, dienas. Tačiau bendrą metinį kiekį galima išnaudoti jau pirmuoju ketvirčiu;
  (2)
  2008 m. gegužės 19 d. Komisijos reglamentu (EB) Nr. 431/2008, kuriuo leidžiama pradėti naudoti sušaldytos galvijienos, kuriai priskirtas KN kodas 0202, bei produktų, kuriems priskirtas KN kodas 0206 29 91, importo tarifinę kvotą ir kuriuo numatomas jos administravimas (3), leidžiama pradėti kasmet nuo liepos 1 d. iki kitų metų birželio 30 d. naudoti 53 000 tonų užšaldytos jautienos metinę importo tarifinę kvotą. Importo šiuo tarifinės kvotos laikotarpiu teisių paraiškas galima pateikti birželio mėnesio, einančio prieš importo tarifinės kvotos laikotarpio pradžią, 1 d.;
  (3)
  atsižvelgiant į tai, kad 2013 m. liepos 1 d. Kroatija įstoja į Europos Sąjungą, reikėtų leisti Kroatijos importuotojams pasinaudoti tomis importo kvotomis. Todėl būtina numatyti nuo reglamentų (EB) Nr. 412/2008 ir (EB) Nr. 431/2008 nukrypti leidžiančias nuostatas dėl paraiškų teikimo laikotarpių. Tačiau šios nukrypti leidžiančios nuostatos neturėtų daryti neigiamo poveikio nei valstybių narių veiklos vykdytojams, nei veiksmingam tų kvotų valdymui;
  (4)
  šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
  PRIĖMĖ ŠĮ REGLAMENTĄ:
  1 straipsnis
  Reglamentas (EB) Nr. 412/2008
  Nukrypstant nuo Reglamento (EB) Nr. 412/2008 6 straipsnio 2 dalies, importo 2013 m. liepos 1 d.- 2013 m. rugsėjo 30 d. teisių paraiškos pateikiamos 2013 m. liepos 1-5 d., bet ne vėliau kaip 2013 m. liepos 5 d. 13.00 val. Briuselio laiku.
  2 straipsnis
  Reglamentas (EB) Nr. 431/2008
  1. Nukrypstant nuo Reglamento (EB) Nr. 431/2008 5 straipsnio 1 dalies, importo 2013 m. liepos 1 d. prasidedančiu importo tarifinės kvotos laikotarpiu teisių paraiškos pateikiamos birželio 24 d.-liepos 5 d., bet ne vėliau kaip 2013 m. liepos 5 d. 13.00 val. Briuselio laiku.
  2. Nukrypstant nuo Reglamento (EB) Nr. 431/2008 5 straipsnio 3 dalies, valstybės narės Komisijai ne vėliau kaip 2013 m. liepos 12 d. 13.00 val. Briuselio laiku praneša, kokio bendro kiekio prašoma importo 2013 m. liepos 1 d. prasidedančiu importo tarifinės kvotos laikotarpiu teisių paraiškose.
  3 straipsnis
  Įsigaliojimas
  Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2013 m. gegužės 16 d.